Xalqaro sammit doirasidagi samarali uchrashuvlar

10.09.2017
Avval xabar qilinganidek, O‘zbekiston Respublikasi Prezidenti Shavkat Mirziyoyev Qozogʻiston Respublikasi Prezidenti Nursulton Nazarboyevning taklifiga binoan 9-10-sentabr kunlari Ostona shahrida boʻldi. 


10-sentabr kuni Ostona shahrida Mustaqillik saroyida Islom hamkorlik tashkilotining Fan va texnologiyalar boʻyicha birinchi sammiti ochildi. 


Mazkur saroyda O‘zbekiston Respublikasi Prezidenti Shavkat Mirziyoyevni Qozogʻiston Respublikasi Prezidenti Nursulton Nazarboyev kutib oldi. 


Sammitni Qozogʻiston Respublikasi Prezidenti Nursulton Nazarboyev ochdi. 


Islom hamkorlik tashkilotining ushbu nufuzli sammiti “Fan, texnologiyalar, innovatsiyalar va islom olamini modernizatsiya qilish” mavzusida oʻtdi. 


Ma’lumki, 2016-yil 18-oktabr kuni Toshkentda Islom hamkorlik tashkiloti Tashqi ishlar vazirlari kengashining 43-sessiyasi boʻlib oʻtgan, “Ta’lim va ma’rifat – tinchlik va bunyodkorlik sari yoʻl” shiori uning asosiy gʻoyasi etib belgilangan edi. Shu ma’noda Ostona sammitini Toshkentda oʻtgan sessiyaning mantiqiy davomi, deyish mumkin. 


Sammitda Prezidentimiz Shavkat Mirziyoyev nutq soʻzladi. 


Fan va texnologiyalar boʻyicha sammitda Islom hamkorlik tashkilotiga a’zo davlatlar va kuzatuvchi mamlakatlar, mintaqaviy va xalqaro tashkilotlar vakillaridan iborat 80 ga yaqin delegatsiya ishtirok etdi. Sammit yakunida Ostona deklaratsiyasi imzolandi. 


O‘zbekiston Respublikasi Prezidenti Shavkat Mirziyoyev mazkur sammit doirasida Eron Islom Respublikasi Prezidenti Hasan Ruhoniy, Turkiya Respublikasi Prezidenti Rejep Tayyip Erdoʻgʻon va Afgʻoniston Islom Respublikasi Prezidenti Ashraf G‘ani bilan uchrashuvlar oʻtkazdi. 


Eron Prezidenti bilan muloqotda Shavkat Mirziyoyev Hasan Ruhoniyni yaqinda boʻlib oʻtgan Prezident saylovida ishonchli gʻalaba qozongani bilan samimiy muborakbod etdi. 


O‘zbekiston va Eron xalqlarini tarixiy va madaniy mushtaraklik, yaxshi qoʻshnichilik munosabatlari bogʻlab turadi. Ikki mamlakatning mumtoz adabiy merosi xalqlarimiz uchun birdek qadrli. Bugungi kunda davlatlarimiz oʻrtasidagi hamkorlik izchil mustahkamlanib bormoqda. 


Davlatimiz rahbari savdo-iqtisodiyot, investitsiya, transport-infratuzilma sohalaridagi aloqalarga toʻxtalar ekan, bu boradagi imkoniyat va keng salohiyatdan yanada samarali foydalanish, oʻzaro sa’y-harakatlarni jadallashtirish hamkorlikni yangi bosqichga koʻtarishini ta’kidladi. 


Hasan Ruhoniy Eron O‘zbekistonni mintaqadagi yaqin va ishonchli hamkor deb bilishini, mamlakatlarimiz oʻrtasidagi doʻstona munosabatlar mustahkamlanishi oʻzaro manfaatli va uzoq muddatli aloqalarni yanada kengaytirishga xizmat qilishini qayd etdi. 


Turkiya Respublikasi Prezidenti Rejep Tayyip Erdoʻgʻon bilan uchrashuvda mamlakatlarimizning savdo-iqtisodiyot, investitsiya, sayyohlik va boshqa sohalardagi aloqalarini kengaytirish masalasi muhokama qilindi. O‘zaro manfaatli va uzoq istiqbolli loyihalar ishlab chiqish va amalga oshirish uchun tegishli vazirliklar va ishbilarmon doiralar oʻrtasida muntazam uchrashuvlar tashkil qilish muhimligi qayd etildi. 


Ikki davlat Prezidentlari O‘zbekiston bilan Turkiya bir-biriga muhim va uzoq muddatli hamkor sifatida qarashini, tomonlar hamkorlikni oʻzaro ishonch tamoyillari asosida kengaytirish va xalqlarimiz manfaatlariga xizmat qiladigan yuksak darajaga koʻtarish tarafdori ekanini ta’kidladilar. 


Prezidentimiz Shavkat Mirziyoyev Afgʻoniston Islom Respublikasi Prezidenti bilan muloqotda Ashraf G‘ani bilan yana bir bor uchrashayotganidan mamnun ekanini ta’kidladi. 


Ikki davlat rahbarlarining joriy yil iyun oyida Shanxay hamkorlik tashkiloti sammiti doirasida oʻtgan uchrashuvi chogʻida erishilgan kelishuvlar asosida hamkorlikni yanada faollashtirish boʻyicha «yoʻl xaritasi» qabul qilindi. Uning izchil amalga oshirilayotgani natijasida savdo-iqtisodiy aloqalar jadal rivojlanib bormoqda. 2017-yilning birinchi yarmida oʻzaro tovar ayirboshlash hajmi 18,5 foiz oʻsgan. 


Prezidentlarning ushbu uchrashuvidan keyin savdo aylanmasi yanada oshishi qayd etildi. 


Uchrashuvda mamlakatlarimiz oʻrtasidagi siyosiy, savdo-iqtisodiy, transport-kommunikatsiya, madaniy-gumanitar sohalardagi aloqalarni yanada rivojlantirish istiqbollari muhokama qilindi.
O‘zbekiston Respublikasi Prezidenti Shavkat Mirziyoyev va Ozarbayjon Respublikasi Prezidenti Ilhom Aliyev oʻrtasida boʻlib oʻtgan uchrashuvda O‘zbekiston – Ozarbayjon munosabatlarining bugungi holati, savdo-iqtisodiyot, transport-kommunikatsiya va boshqa sohalarda oʻzaro hamkorlikni rivojlantirish istiqbollari muhokama qilindi. Ikki mamlakatning ulkan iqtisodiy salohiyatidan toʻla foydalanish, tovar ayirboshlash hajmini oshirish va nomenklaturasini kengaytirish masalalariga alohida e’tibor qarati
Shu bilan Prezidentimiz Shavkat Mirziyoyevning Qozogʻiston Respublikasiga tashrifi nihoyasiga yetdi.